Μητροπολίτης Ίμβρου και Τενέδου Κύριλλος

Ο Μητροπολίτης Ίμβρου και Τενέδου Κύριλλος (Λάμπου Μύλοι Λέσβου, 11 Νοεμβρίου 1963) είναι Έλληνας Θεολόγος και Επίσκοπος του Οικουμενικού Πατριαρχείου Κωνσταντινουπόλεως.

 Βιογραφικά στοιχεία 
Ο Μητροπολίτης Κύριλλος (κατά κόσμον Ιωάννης Συκής) γεννήθηκε στο χωριό Λάμπου Μύλοι της Λέσβου το 1963, με καταγωγή από τις Κυδωνίες της Μικράς Ασίας. Φοίτησε στη Ριζάρειο Εκκλησιαστική Σχολή με υποτροφία, έχοντας επιλεγεί από το Διοικητικό Συμβούλιο. Σπούδασε Θεολογία στη Θεολογική Σχολή του Πανεπιστημίου Αθηνών, από όπου αποφοίτησε το 1988. Εργάσθηκε ως Δάσκαλος στο ιδιωτικό Σχολείο Γείτονα.

Τον Σεπτέμβριο του 1990 εκάρη Μοναχός στη Μονή Υψηλού, από μοναχούς του Αγίου Όρους, όπου πήγαινε τακτικά στο Ιερό Κουτλουμουσιανό Κελλί Αγίου Νικολάου Χαλκιά, παίρνοντας πλέον το όνομα Κύριλλος. Διάκονος χειροτονήθηκε στις 14 Σεπτεμβρίου 1990 και τοποθετείται Ιεροκήρυκας της Μητροπόλεως, από τον Μητροπολίτη Μυτιλήνης Ιάκωβο. Τον Μάρτιο του 1991 χειροτονήθηκε Πρεσβύτερος και χειροθετήθηκε Αρχιμανδρίτης και ανέλαβε Υπεύθυνος στο Προσκύνημα της Αγιάσου ενώ το ίδιο έτος χειροθετήθηκε και Πνευματικός και αναλαμβάνει Ηγούμενος στην Ιερά Mονή Παμμεγίστων Ταξιαρχών Eρεσού Πιθαρίου. Το 1993, μετατίθεται στο Πλωμάρι, όπου ίδρυσε Χριστιανικό Κέντρο. Διετέλεσε Διευθυντής Κέντρου Νεότητας Μυτιλήνης και του Κέντρου Νεότητας Πλωμαρίου, Εφημέριος Πλαγιάς, Αρχιερατικός Επίτροπος Πλωμαρίου, Προϊστάμενος της Ιεράς Μονής Υψηλού, Διευθυντής του Γραφείου Νεότητας της Μητροπόλεως και Υπεύθυνος Ποιμαντικής του Πυροσβεστικού Σώματος Λέσβου. Το 2001 έλαβε το οφφίκιο του Αρχιμανδρίτη του Οικουμενικού Θρόνου από τον Πατριάρχη Βαρθολομαίο, κατά την επίσημη επίσκεψη στο νησί της Λέσβου, ενώ παράλληλα του αναθέτει τη διακονία της Μικράς Ασίας.

Το 2013 απομακρύνθηκε από την Ιερά Μητρόπολη Μυτιλήνης, μετά από κατηγορίες του Μητροπολίτη Μυτιλήνης Ιακώβου, από τις οποίες αθωώθηκε τρία χρόνια αργότερα. Τον Αύγουστο του 2013 εγκαταστάθηκε μόνιμα στη Μικρά Ασία και διορίστηκε από τον Οικουμενικό Πατριάρχη Βαρθολομαίο ιερατικός προϊστάμενος Αγίας Φωτεινής Σμύρνης, αναλαμβάνοντας την αναδιοργάνωση και την επαναλειτουργία των ορθοδόξων εκκλησιών της Ιωνίας. Το 2016 τέλεσε τον Αγιασμό των υδάτων στο Λιμάνι της Σμύρνης, κάτι που έγινε για πρώτη φορά μετά την Μικρασιατική Καταστροφή.

Στις 29 Αυγούστου 2016 εξελέγη από την Αγία και Ιερά Σύνοδο του Οικουμενικού Πατριαρχείου Τιτουλάριος Επίσκοπος Ερυθρών, Βοηθός Επίσκοπος του Πατριάρχου με διάθεση στον Μητροπολίτη Σμύρνης Βαρθολομαίο. Χειροτονήθηκε Επίσκοπος στον Ιερό Ναό Αγίου Βουκόλου Επισκόπου Σμύρνης, από τον Οικουμενικό Πατριάρχη Βαρθολομαίο, στις 25 Σεπτεμβρίου 2016, όντας η πρώτη χειροτονία Επισκόπου στη Σμύρνη μετά την Μικρασιατική Καταστροφή.

Τον Οκτώβριο του 2017 τοποθετήθηκε και πάλι Βοηθός Επίσκοπος του Πατριάρχη και τον Νοέμβριο του ίδιου έτους ορίστηκε Πνευματικός της Αρχιεπισκοπής Κωνσταντινουπόλεως. Τον Μάιο του 2019 διορίστηκε Ηγούμενος της Ιεράς Μονής Αγίας Τριάδος Χάλκης και Τοποτηρητής της Ιεράς Μητρόπολης Προύσης. Ενθρονίστηκε Ηγούμενος της Ιεράς Πατριαρχικής και Σταυροπηγιακής Μονής Αγίας Τριάδος Χάλκης, όπου συστεγάζεται και η Ιερά Θεολογική Σχολή στις 8 Ιουνίου 2019, παρουσία του Οικουμενικού Πατριάρχη Βαρθολομαίου.

Στις 9 Μαρτίου 2020 εξελέγη από την Αγία και Ιερά Σύνοδο του Οικουμενικού Πατριαρχείου Μητροπολίτης Ίμβρου και Τενέδου. Ενθρονίστηκε στις 18 Ιουλίου 2020 στον Μητροπολιτικό Ναό της Κοιμήσεως της Θεοτόκου, στην πρωτεύουσα της Ίμβρου, Παναγία, παρουσία του Οικουμενικού Πατριάρχη Βαρθολομαίου.

 Παραπομπές 

Κυριλλος
Κυριλλος